Insenertehnilise teenistuse kindralpolkovnik

pisi|Pildil neli sõjatööstusega seotud rahvakomissari Dmitri Ustinov, Boriss Vannikov, Aleksandr Jefremov ja Vjatšeslav Malõšev (1943)

Insenertehnilise teenistuse kindralpolkovnik (vene keeles генерал-полковник инженерно-технической службы) oli NSV Liidu relvajõududes aastatel 1943–1971 kehtinud sõjaväeline auaste (alates 1951. aastast kõigi väeliikide) tehnilise teenistuse juhtivkoosseisule.

1950. aastal kaotati suurtükiväe inseneriteenistuse kindralpolkovniku ja tankiväe inseneriteenistuse kindralpolkovniku ning 1951. aastal lennuväe inseneriteenistuse kindralpolkovniku auaste. Kõigile auastme kaotamise ajal elus olnud aukraadiomanikele anti insenertehnilise teenistuse kindralpolkovniku auaste.

Insenertehnilise teenistuse kindralpolkovnikust madalam auaste on insenertehnilise teenistuse kindralleitnandi auaste.

1971. aastal insenertehnilise teenistuse kindralpolkovniku auaste kaotati ja selle asemel seati sisse kindralpolkovnik-inseneri auaste. Kõigile auastme kaotamise ajal elus olnud aukraadiomanikele anti kindralpolkovnik-inseneri auaste.

Insenertehnilise teenistuse kindralpolkovnikuid 
1944 – Pjotr Paršin (1899–1970), miinipildujarelvastuse rahvakomissar
1950 – Boriss Vannikov (1897–1962), Nõukogude aatomiprojekti juhte (1944–1950 suurtükiväe inseneriteenistuse kindralpolkovnik)
1950 – Vjatšeslav Malõšev (1902–1957), laevaehitustööstuse minister (1944–1950 tankiväe inseneriteenistuse kindralpolkovnik)
1951 – Dmitri Ustinov (1908–1984), relvastuse minister, hilisem Nõukogude Liidu marssal
1951 – Aleksei Šahhurin (1904–1975), oli varem lennukitööstuse rahvakomissar (1944–1951 lennuväe inseneriteenistuse kindralpolkovnik)
1951 – Aleksandr Jakovlev (1906–1989), lennukikonstruktor, NSV Liidu Teaduste Akadeemia korrespondentliige (1946–1951 lennuväe inseneriteenistuse kindralpolkovnik)
1965 – Žozef Kotin (1908–1978), tankikonstruktor
1965 – Aleksandr Komarovski (1906–1973), kaitseministri asetäitja, ühtlasi Moskva ehitusinseneride instituudi kateedrijuhataja, varem juhtinud riikliku tähtsusega suurehitusi, ülendati 1972 armeekindraliks
1965 – Nikolai Popov (1903–1985), kaitseministeeriumi ehitus- ja vägede majutamise valitsuse ülema asetäitja, Vene NFSV teeneline ehitaja
1967 – Andrei Tupolev (1888–1972), lennukikonstruktor
1967 – Sergei Iljušin (1894–1977), lennukikonstruktor
1967 – Artjom Mikojan (1905–1970), lennukikonstruktor
1968 – Mihhail Mišuk (1913–1982), õhujõudude ülemjuhataja asetäitja relvastuse alal, Lenini preemia laureaat

Vaata ka
Insener-kindralpolkovnik
Kindralpolkovnik-insener
Inseneriväe kindralpolkovnik

Kategooria:Nõukogude Liidu sõjaväelised auastmed
Kategooria:Kindralpolkovnikud